CELEX: 32021R0956
Language: mt
Date: 2021-05-31 00:00:00
Title: Regolament ta’ Implimentazzjoni tal-Kummissjoni (UE) 2021/956 tal-31 ta’ Mejju 2021 dwar il-klassifikazzjoni ta’ ċerti prodotti fin-Nomenklatura Magħquda

15.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 211/45
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/956
         tal-31 ta’ Mejju 2021
         dwar il-klassifikazzjoni ta’ ċerti prodotti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (1), u b’mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Sabiex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), huwa neċessarju li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta’ dan ir-Regolament.
                  
               
                     (2)
                  
                  
                     Ir-Regolament (KEE) Nru 2658/87 stipula r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kull nomenklatura oħra li hija totalment jew parzjalment ibbażata fuqha jew li żżid xi suddiviżjoni addizzjonali magħha u li hija stabbilita minn dispożizzjonijiet speċifiċi tal-Unjoni, bl-għan li jkun hemm l-applikazzjoni ta’ tariffi u miżuri oħra relatati mal-kummerċ fil-merkanzija.
                  
               
                     (3)
                  
                  
                     Skont dawn ir-regoli ġenerali, jenħtieġ li l-prodotti deskritti fil-kolonna (1) tat-tabella ppreżentata fl-Anness jiġu kklassifikati taħt il-kodiċi NM indikat fil-kolonna (2), bis-saħħa tar-raġunijiet ippreżentati fil-kolonna (3) ta’dik it-tabella.
                  
               
                     (4)
                  
                  
                     Huwa xieraq li jiġi previst li l-informazzjoni vinkolanti dwar it-tariffi maħruġa fir-rigward tal-prodotti kkonċernati minn dan ir-Regolament u li ma tkunx tikkonforma ma’ dan ir-Regolament tkun tista’ tibqa’ tiġi invokata mid-detentur, għal ċertu perjodu, f’konformità mal-Artikolu 34(9) tar-Regolament (UE) Nru 952/2013. Jenħtieġ li dan il-perjodu jkun ta’ tliet xhur.
                  
               
                     (5)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            Il-prodotti deskritti fil-kolonna (1) tat-tabella kif ippreżentata fl-Anness għandhom ikunu kklassifikati fin-Nomenklatura Magħquda taħt il-kodiċi NM indikat fil-kolonna (2) ta’ din it-tabella.
         
         
            Artikolu 2
            L-informazzjoni tariffarja vinkolanti li ma tkunx konformi ma’ dan ir-Regolament tista’ tibqa’ tiġi invokata skont l-Artikolu 34(9) tar-Regolament (UE) Nru 952/2013 għal perjodu ta’ tliet xhur minn meta jidħol fis-seħħ dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-31 ta’ Mejju 2021.
            
               
                  Għall-Kummissjoni
               
               
                  F’isem il-President,
               
               Gerassimos THOMAS
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU L 256, 7.9.1987, p. 1).
      
      
         
            ANNESS
            
                        Deskrizzjoni tal-prodotti
                     
                     
                        Klassifikazzjoni
                        (Kodiċi-NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Oġġett modulari b’karatteristiċi ta’ assorbiment tal-ħoss u ta’ iżolament tal-ħoss (hekk imsejħa “sistema kamra f’kamra”). Meta mmuntat, id-dimensjonijiet tiegħu huma: bejn wieħed u ieħor 3 m fil-wisa’, bejn 2 m u 6 m fit-tul u 2,3 m fil-għoli, u l-ħitan tiegħu għandhom ħxuna ta’ bejn wieħed u ieħor 40 mm.
                        Jikkonsisti minn qafas kubiku tal-aluminju, mgħaqqad flimkien b’sensiela ta’ kantunieri tal-metall u ta’ pannelli, li jintramaw mal-ġnub u fil-parti ta’ fuq tal-istruttura.
                        Kull pannell jikkonsisti minn kisja ta’ poliester akustiku stampat magħmul minn drapp reżistenti għan-nar fuq naħa u minn ċippboard laminat fuq in-naħa l-oħra. Il-parti ta’ ġewwa tal-pannell hija kkuttunata bil-fibra tal-ġebla (densità ta’ 100 kg/m3).
                        Is-saqaf huwa magħmul minn pannelli tal-poliester u travetti tal-aluminju. L-oġġett huwa mgħammar ukoll b’bieb, twieqi, sistema tat-tidwil bl-LED u sistema tal-ventilazzjoni.
                        L-oġġett huwa ddisinjat bħala kostruzzjoni speċjali li tintrama ġewwa bini eżistenti lest, peress li ma joffri l-ebda protezzjoni mill-elementi. Huwa ppreżentat biex jintuża f’uffiċċji open-plan, bħala żona magħluqa għad-diskussjonijiet kunfidenzjali, jew biex tinħoloq żona kwieta.
                        Ara l-istampa  (*1)
                        
                     
                     
                        7610 90 90 
                     
                     
                        Il-klassifikazzjoni hija ddeterminata mir-regoli ġenerali 1, 2(a), 3(b) u 6 għall-interpretazzjoni tan-Nomenklatura Magħquda u l-kliem tal-kodiċijiet NM 7610 , 7610 90  u 7610 90 90 .
                        Il-klassifikazzjoni taħt l-intestatura 9406  hija eskluża peress li l-oġġett mhuwiex “bini prefabbrikat” awtonomu lest jew mhux komplut peress li la jista’ jitqies bħala akkomodazzjoni residenzjali jew għal post tax-xogħol u lanqas bħala bini simili (ara wkoll in-Nota 4 tal-Kapitolu 94 u n-Nota ta’ Spjegazzjoni tas-Sistema Armonizzata għall-intestatura 9406 ). Mhuwiex tajjeb għall-użu fuq barra peress li mhux reżistenti għall-elementi. L-oġġett huwa ddisinjat bħala kostruzzjoni speċjali li tintrama ġewwa bini eżistenti lest.
                        L-oġġett huwa prodott kompost, li l-karattru essenzjali tiegħu huwa pprovdut mill-element kostruttiv (qafas tal-aluminju). Għalhekk għandu jiġi kklassifikat skont il-materjal kostitwent ta’ dak il-komponent.
                        Għaldaqstant, l-oġġett irid jiġi kklassifikat taħt il-kodiċi NM 7610 90 90  bħal strutturi oħra tal-aluminju.
                     
                  
               
            
               (*1)  L-istampa hija biss għal raġunijiet ta’ inforazzjoni.